title: 2011/153/UE: Decizia Consiliului din 28 februarie 2011 privind poziția care urmează să fie adoptată de către Uniunea Europeană în cadrul Comitetului mixt al SEE referitor la o modificare a anexei XX (Mediul) la Acordul privind SEE

text:
               10.3.2011

               RO

               Jurnalul Oficial al Uniunii Europene

               L 63/17

         DECIZIA CONSILIULUI
   din 28 februarie 2011
   privind poziția care urmează să fie adoptată de către Uniunea Europeană în cadrul Comitetului mixt al SEE referitor la o modificare a anexei XX (Mediul) la Acordul privind SEE
   (2011/153/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 192 alineatul (1) și articolul 218 alineatul (9),
   având în vedere Regulamentul (CE) nr. 2894/94 al Consiliului din 28 noiembrie 1994 privind normele de aplicare a Acordului privind Spațiul Economic European (1), în special articolul 1 alineatul (3),
   având în vedere propunerea Comisiei Europene,
   întrucât:

               (1)

               Anexa XX la Acordul privind Spațiul Economic European (denumit în continuare „Acordul privind SEE”) conține dispoziții și măsuri specifice privind mediul.

               (2)

               Este oportună încorporarea în Acordul privind SEE a Directivei 2008/101/CE a Parlamentului European și a Consiliului din 19 noiembrie 2008 de modificare a Directivei 2003/87/CE pentru a include activitățile de aviație în sistemul de comercializare a cotelor de emisie de gaze cu efect de seră în cadrul Comunității (2).

               (3)

               Prin urmare, anexa XX la Acordul privind SEE ar trebui modificată în consecință,

         ADOPTĂ PREZENTA DECIZIE:
   Articol unic
   Poziția care urmează să fie adoptată de Uniune în cadrul Comitetului mixt al SEE referitor la modificarea preconizată a anexei XX la Acordul privind SEE este prevăzută în anexa la prezenta decizie.

      Adoptată la Bruxelles, 28 februarie 2011.

            Pentru Consiliu

            Președintele

         FELLEGI T.

      (1)  JO L 305, 30.11.1994, p. 6.

      (2)  JO L 8, 13.1.2009, p. 3.

      ANEXĂ

         Proiect de
         DECIZIE NR. …/2011 A COMITETULUI MIXT AL SEE
         din
         de modificare a anexei XX (Mediul) la Acordul privind SEE
         COMITETUL MIXT AL SEE,
         având în vedere Acordul privind Spațiul Economic European, astfel cum a fost modificat prin Protocolul de adaptare a Acordului privind Spațiul Economic European (denumit în continuare „Acordul privind SEE”), în special articolul 98,
         întrucât:

                     (1)

                     Anexa XX la Acordul privind SEE a fost modificată prin Decizia nr. 146/2007 a Comitetului mixt al SEE din 26 octombrie 2007 (1) pentru a încorpora în acordul menționat, între altele, Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Comunității (2).

                     (2)

                     Directiva 2008/101/CE a Parlamentului European și a Consiliului din 19 noiembrie 2008 de modificare a Directivei 2003/87/CE pentru a include activitățile de aviație în sistemul de comercializare a cotelor de emisie de gaze cu efect de seră în cadrul Comunității (3) trebuie încorporată în Acordul privind SEE.

                     (3)

                     Procesul decizional care conduce la punerea în aplicare a directivei va face obiectul unei cooperări strânse între Comisia Europeană, Autoritatea AELS de Supraveghere și statele AELS.

                     (4)

                     Părțile contractante au prezentat o declarație comună în care se subliniază, între altele, că acestea vor depune toate eforturile pentru a asigura adoptarea și intrarea în vigoare rapide a oricărei decizii a Comitetului mixt al SEE necesare pentru a extinde, către statele AELS, deciziile corespunzătoare de punere în aplicare adoptate de Comisia Europeană, în special cele adoptate în temeiul articolului 3e alineatul (3) și al articolului 3f alineatul (5) din Directiva 2003/87/CE, astfel cum a fost modificată prin Directiva 2008/101/CE,

               ADOPTĂ PREZENTA DECIZIE:
         Articolul 1
         Punctul 21al din anexa XX la Acordul privind SEE se modifică după cum urmează:

                     1.

                     Se adaugă următoarea liniuță:

                                 „—

                                    32008 L 0101: Directiva 2008/101/CE a Parlamentului European și a Consiliului din 19 noiembrie 2008 (JO L 8, 13.1.2009, p. 3).”

                     2.

                     După adaptarea (b) se introduc următoarele adaptări:

                                 „(ba)

                                 La data încorporării directivei în acord, pe teritoriul Liechtensteinului nu se desfășoară niciun fel de activități de aviație astfel cum sunt definite în directivă. Liechtenstein se va conforma directivei atunci când pe teritoriul său vor avea loc activități de aviație relevante.

                                 (bb)

                                 La articolul 3c alineatul (4) se introduce următorul paragraf:
                                 «Comitetul mixt al SEE stabilește, în conformitate cu procedurile prevăzute în acord și pe baza cifrelor furnizate de Autoritatea AELS de Supraveghere în cooperare cu Eurocontrol, emisiile istorice din sectorul aviației în întregul SEE prin adăugarea cifrelor relevante privind zborurile pe teritoriile statelor AELS și între acestea, precum și cele privind zborurile între statele AELS și țări terțe la decizia Comisiei la încorporarea acesteia în Acordul privind SEE.»

                                 (bc)

                                 La articolul 3d alineatul (4), al doilea paragraf se elimină.

                                 (bd)

                                 La articolul 3e alineatul (2) și la articolul 3f alineatul (4) se adaugă următorul paragraf:
                                 «Până la aceeași dată, statele AELS înaintează cererile primite către Autoritatea AELS de Supraveghere, care le va transmite cu promptitudine Comisiei.»

                                 (be)

                                 La articolul 3e alineatul (3) se adaugă următoarele paragrafe:
                                 «Comitetul mixt al SEE stabilește, în conformitate cu procedurile prevăzute în acord și pe baza cifrelor furnizate de Autoritatea AELS de Supraveghere în cooperare cu Eurocontrol, numărul total de cote, numărul de cote care urmează să fie licitat, numărul de cote din rezerva specială și numărul de cote cu titlu gratuit în ansamblul SEE, prin adăugarea cifrelor relevante privind zborurile pe teritoriile statelor AELS și între acestea, precum și cele privind zborurile între statele AELS și țări terțe la decizia Comisiei la încorporarea acesteia în Acordul privind SEE.
                                 Comisia stabilește obiectivele de referință pentru întregul SEE. Pe parcursul procesului decizional, Comisia cooperează strâns cu Autoritatea AELS de Supraveghere. Calcularea și publicarea cotelor de către statele AELS în temeiul articolului 3e alineatul (4) are loc ulterior deciziei Comitetului mixt al SEE privind încorporarea deciziei adoptate de Comisie în Acordul privind SEE.»

                                 (bf)

                                 La articolul 3f alineatul (5) se introduce următorul paragraf:
                                 «Comisia stabilește obiectivele de referință pentru întregul SEE. Pe parcursul procesului decizional, Comisia cooperează strâns cu Autoritatea AELS de Supraveghere. Calcularea și publicarea cotelor de către statele AELS în temeiul articolului 3f alineatul (7) are loc ulterior deciziei Comitetului mixt al SEE privind încorporarea deciziei adoptate de Comisie în Acordul privind SEE.»”

                     3.

                     După adaptarea (i) se adaugă următoarele adaptări:

                                 „(ia)

                                 După articolul 16 alineatul (12) se adaugă următorul alineat:
                                 «(13)   Statele AELS înaintează cererile introduse în temeiul articolului 16 alineatele (5) și (10) către Autoritatea AELS de Supraveghere, care le va transmite cu promptitudine Comisiei».

                                 (ib)

                                 La articolul 18a alineatul (1) se adaugă următorul paragraf:
                                 «Realocarea operatorilor de aeronave către statele AELS ar trebui să aibă loc în cursul anului 2011, după îndeplinirea de către operator a obligațiilor din 2010. Un calendar diferit pentru realocarea operatorilor de aeronave care au fost alocați inițial într-un stat membru pe baza criteriilor menționate la litera (b) poate fi convenit de către statul membru de administrare inițial, în urma unei cereri explicite introduse de către operator în termen de 6 luni de la adoptarea de către Comisie a listei operatorilor la nivelul SEE prevăzută la articolul 18a alineatul (3) litera (b). În acest caz, realocarea are loc cel târziu până în anul 2020, pentru perioada de schimb începând cu 2021.»

                                 (ic)

                                 La articolul 18a alineatul (3) litera (b), cuvintele «pentru întregul SEE» se adaugă după cuvintele «operatori de aeronave».

                                 (id)

                                 La articolul 18b se adaugă următorul paragraf:
                                 «Pentru a-și îndeplini sarcinile în temeiul directivei, statele AELS și Autoritatea AELS de Supraveghere pot solicita asistență din partea Eurocontrol sau a unei alte organizații relevante și pot încheia, în acest scop, orice acorduri corespunzătoare cu organizațiile în cauză.» ”

               Articolul 2
         Textele Directivei 2008/101/CE în limbile islandeză și norvegiană, care urmează să fie publicate în suplimentul SEE la Jurnalul Oficial al Uniunii Europene, sunt autentice.
         Articolul 3
         Prezenta decizie intră în vigoare în ziua următoare datei la care s-a efectuat ultima notificare către Comitetul mixt al SEE în temeiul articolului 103 alineatul (1) din Acordul privind SEE (4).
         Articolul 4
         Prezenta decizie se publică în secțiunea SEE și în suplimentul SEE ale Jurnalului Oficial al Uniunii Europene.

            Adoptată la …,

                  Pentru Comitetul mixt al SEE

                  Președintele

                  Secretarii

                  Comitetului mixt al SEE

         Declarația comună a părților contractante privind Decizia nr. …/2011 de încorporare a Directivei 2008/101/CE în Acordul privind SEE

            „Directiva 2008/101/CE prevede că veniturile obținute în urma licitării cotelor pentru aviație ar trebui să fie utilizate pentru a face față schimbărilor climatice. Aplicarea acestei prevederi de către statele AELS nu aduce atingere domeniului de aplicare a Acordului privind SEE.
            În ceea ce privește deciziile privind obiectivele de referință în conformitate cu articolul 3e alineatul (3) și articolul 3f alineatul (5) din Directiva 2003/87/CE, astfel cum a fost modificată prin Directiva 2008/101/CE, părțile contractante vor depune toate eforturile pentru a asigura adoptarea și intrarea în vigoare rapidă a oricărei decizii a Comitetului mixt al SEE privind încorporarea fiecărei decizii a Comisiei. În vederea garantării omogenității SEE și a sistemului ETS comun al acestuia, un proces comun și paralel al părților contractante trebuie să conducă la încorporarea deciziilor Comisiei Europene în Acordul privind SEE, dacă este necesar, prin intermediul unei proceduri scrise.
            În vederea garantării unui sistem ETS transparent în cadrul SEE pentru toți operatorii în cauză din sectorul aviației, Comisia Europeană va include, în deciziile sale de punere în aplicare a Directivei 2008/101/CE, clauze speciale care vor face referire la extinderea deciziilor către statele AELS care fac parte din SEE prin decizii ale Comitetului mixt al SEE.”

         (1)  JO L 100, 10.4.2008, p. 92.

         (2)  JO L 275, 25.10.2003, p. 32.

         (3)  JO L 8, 13.1.2009, p. 3.

         (4)  [Nu au fost semnalate obligații constituționale.] [Au fost semnalate obligații constituționale.]


title: 2011/51/UE: Decizia Consiliului din 18 ianuarie 2011 privind semnarea Acordului dintre Uniunea Europeană și Confederația Elvețiană privind protecția denumirilor de origine și a indicațiilor geografice ale produselor agricole și alimentare, de modificare a Acordului dintre Comunitatea Europeană și Confederația Elvețiană privind schimburile comerciale cu produse agricole

text:
               28.1.2011

               RO

               Jurnalul Oficial al Uniunii Europene

               L 25/3

         DECIZIA CONSILIULUI
   din 18 ianuarie 2011
   privind semnarea Acordului dintre Uniunea Europeană și Confederația Elvețiană privind protecția denumirilor de origine și a indicațiilor geografice ale produselor agricole și alimentare, de modificare a Acordului dintre Comunitatea Europeană și Confederația Elvețiană privind schimburile comerciale cu produse agricole
   (2011/51/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (5),
   având în vedere propunerea Comisiei Europene,
   întrucât:

               (1)

               Acordul dintre Comunitatea Europeană și Confederația Elvețiană privind schimburile comerciale cu produse agricole (1) (denumit în continuare „acordul agricol”) a intrat în vigoare la 1 iunie 2002.

               (2)

               Articolul 12 din acordul agricol prevede că acesta poate fi revizuit la cererea oricăreia dintre părți.

               (3)

               La actul final al acordului agricol este atașată o declarație comună referitoare la protecția indicațiilor geografice și a denumirilor de origine ale produselor agricole și alimentare.

               (4)

               Comisia a negociat, în numele Uniunii, un acord între Uniunea Europeană și Confederația Elvețiană privind protecția denumirilor de origine și a indicațiilor geografice ale produselor agricole și alimentare (denumit în continuare „acordul”), care modifică acordul agricol prin introducerea anexei 12.

               (5)

               Decizia 2002/309/CE, Euratom a Consiliului și a Comisiei privind Acordul de cooperare științifică și tehnologică din 4 aprilie 2002 privind încheierea a șapte acorduri cu Confederația Elvețiană (2) definește procedura internă de adoptare a poziției Uniunii cu privire la aspectele care fac obiectul deciziilor comitetului mixt menționat la articolul 6 alineatul (3) din acordul agricol. De asemenea, ar trebui definită procedura internă de stabilire a poziției Uniunii cu privire la aspectele legate de anexa 12.

               (6)

               Acordul ar trebui semnat în numele Uniunii, sub rezerva încheierii acestuia la o dată ulterioară,

         ADOPTĂ PREZENTA DECIZIE:
   Articolul 1
   Semnarea Acordului dintre Uniunea Europeană și Confederația Elvețiană privind protecția denumirilor de origine și a indicațiilor geografice ale produselor agricole și alimentare, de modificare a Acordului dintre Comunitatea Europeană și Confederația Elvețiană privind schimburile comerciale cu produse agricole se aprobă în numlele Uniunii, sub rezerva încheierii respectivului acord (3).
   Articolul 2
   Președintele Consiliului este autorizat să desemneze persoana împuternicită sau persoanele împuternicite să semneze acordul în numele Uniunii, sub rezerva încheierii acestuia.
   Articolul 3
   În ceea ce privește aspectele legate de anexa 12 la acordul agricol și de apendicele la acesta, poziția Uniunii cu privire la aspectele care fac obiectul deciziilor Comitetului mixt pentru agricultură menționat la articolul 6 alineatul (3) din acordul agricol este adoptată de Comisie în conformitate cu procedura stabilită la articolul 15 din Regulamentul (CE) nr. 510/2006 al Consiliului (4).
   Articolul 4
   Prezenta decizie intră în vigoare la data adoptării.

      Adoptată la Bruxelles, 18 ianuarie 2011.

            Pentru Consiliu

            Președintele

         MATOLCSY Gy.

      (1)  JO L 114, 30.4.2002, p. 132.

      (2)  JO L 114, 30.4.2002, p. 1.

      (3)  Textul acordului va fi publicat împreună cu decizia de încheiere a acestuia.

      (4)  JO L 93, 31.3.2006, p. 12.


title: Decizia Parlamentului European din 25 noiembrie 2009 privind descărcarea de gestiune pentru execuția bugetului general al Uniunii Europene aferent exercițiului financiar 2007, Secțiunea II – Consiliul

text:
               23.1.2010

               RO

               Jurnalul Oficial al Uniunii Europene

               L 19/7

         DECIZIA PARLAMENTULUI EUROPEAN
   din 25 noiembrie 2009
   privind descărcarea de gestiune pentru execuția bugetului general al Uniunii Europene aferent exercițiului financiar 2007, Secțiunea II – Consiliul
   (2010/40/CE)
   PARLAMENTUL EUROPEAN,
   având în vedere bugetul general al Uniunii Europene aferent exercițiului financiar 2007 (1),
   având în vedere conturile anuale finale ale Comunităților Europene pentru exercițiul financiar 2007 – Volumul I (C6-0417/2008) (2),
   având în vedere raportul anual al Consiliului, prezentat autorității care acordă descărcarea de gestiune, referitor la auditurile interne efectuate în 2007,
   având în vedere raportul anual al Curții de Conturi referitor la execuția bugetului privind exercițiul financiar 2007, însoțit de răspunsurile instituțiilor (3),
   având în vedere Declarația de asigurare privind fiabilitatea conturilor și legalitatea și regularitatea operațiunilor subiacente, întocmită de Curtea de Conturi în temeiul articolului 248 din Tratatul CE (4),
   având în vedere Decizia sa din data de 23 aprilie 2009 (5) de amânare a deciziei de descărcare de gestiune pentru exercițiul financiar 2007, precum și rezoluția care o însoțește,
   având în vedere articolul 272 alineatul (10) și articolele 274, 275 și 276 din Tratatul CE,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (6), în special articolele 50, 60, 86, 145, 146 și 147,
   având în vedere Decizia nr. 190/2003 a Secretarului General al Consiliului/Înaltului Reprezentant pentru Politica Externă și de Securitate Comună privind rambursarea cheltuielilor de deplasare ale delegaților membrilor Consiliului,
   având în vedere Acordul interinstituțional dintre Parlamentul European, Consiliu și Comisie din 17 mai 2006 privind disciplina bugetară și buna gestiune financiară (7) (AII),
   având în vedere articolul 77 și anexa VI la Regulamentul său de procedură,
   având în vedere primul raport al Comisiei pentru control bugetar (A6-0150/2009),
   având în vedere al doilea raport al Comisiei pentru control bugetar (A7-0047/2009),

               1.

               acordă Secretarului General al Consiliului descărcarea de gestiune pentru execuția bugetului Consiliului aferent exercițiului financiar 2007;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, Consiliului, Comisiei, Curții de Justiție, Curții de Conturi, Ombudsmanului European și Autorității Europene pentru Protecția Datelor și de a asigura publicarea acestora în Jurnalul Oficial al Uniunii Europene (seria L).

            Președintele

         Jerzy BUZEK

            Secretarul General

         Klaus WELLE

      (1)  JO L 77, 16.3.2007.

      (2)  JO C 287, 10.11.2008, p. 1.

      (3)  JO C 286, 10.11.2008, p. 1.

      (4)  JO C 287, 10.11.2008, p. 111.

      (5)  JO L 255, 26.9.2009, p. 18.

      (6)  JO L 248, 16.9.2002, p. 1.

      (7)  JO C 139, 14.6.2006, p. 1.
    ---documentbreak---

               23.1.2010

               RO

               Jurnalul Oficial al Uniunii Europene

               L 19/9

         REZOLUȚIA PARLAMENTULUI EUROPEAN
   din 25 noiembrie 2009
   conținând observațiile care fac parte integrantă din decizia privind descărcarea de gestiune pentru execuția bugetului general al Uniunii Europene aferent exercițiului financiar 2007, Secțiunea II – Consiliul
   PARLAMENTUL EUROPEAN,
   având în vedere bugetul general al Uniunii Europene aferent exercițiului financiar 2007 (1),
   având în vedere conturile anuale finale ale Comunităților Europene pentru exercițiul financiar 2007 – Volumul I (C6-0417/2008) (2),
   având în vedere raportul anual al Consiliului, prezentat autorității care acordă descărcarea de gestiune, referitor la auditurile interne efectuate în 2007,
   având în vedere raportul anual al Curții de Conturi referitor la execuția bugetului privind exercițiul financiar 2007, însoțit de răspunsurile instituțiilor (3),
   având în vedere Declarația de asigurare privind fiabilitatea conturilor și legalitatea și regularitatea operațiunilor subiacente, întocmită de Curtea de Conturi în temeiul articolului 248 din Tratatul CE (4),
   având în vedere Decizia sa din data de 23 aprilie 2009 (5) de amânare a deciziei de descărcare de gestiune pentru exercițiul financiar 2007, precum și rezoluția care o însoțește,
   având în vedere articolul 272 alineatul (10) și articolele 274, 275 și 276 din Tratatul CE,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (6), în special articolele 50, 60, 86, 145, 146 și 147,
   având în vedere Decizia nr. 190/2003 a Secretarului General al Consiliului/Înaltului Reprezentant pentru Politica Externă și de Securitate Comună privind rambursarea cheltuielilor de deplasare ale delegaților membrilor Consiliului,
   având în vedere Acordul interinstituțional dintre Parlamentul European, Consiliu și Comisie din 17 mai 2006 privind disciplina bugetară și buna gestiune financiară (7) (AII),
   având în vedere articolul 77 și anexa VI la Regulamentul său de procedură,
   având în vedere primul raport al Comisiei pentru control bugetar (A6-0150/2009),
   având în vedere al doilea raport al Comisiei pentru control bugetar (A7-0047/2009),

               1.

               subliniază că a fost mulțumit de răspunsurile Consiliului cu privire la cele trei solicitări deosebit de importante formulate în Rezoluția sa din 23 aprilie 2009 (8), respectiv:

                           (a)

                           organizarea unei reuniuni la 24 septembrie 2009 între președinte, raportor și coordonatorii comisiei competente a Parlamentului, pe de o parte, și reprezentanți ai Președinției suedeze și ai Secretariatului General al Consiliului, pe de altă parte, pentru a discuta execuția bugetului 2007 al Consiliului [punctul 21 litera (a) din rezoluție];

                           (b)

                           primirea în scris a unor răspunsuri la întrebările adresate de Parlament cu privire la execuția bugetului 2007 al Consiliului (punctul 22 din rezoluție);

                           (c)

                           publicarea pe pagina de internet a Consiliului a documentelor relevante privind execuția bugetului Consiliului, inclusiv a răspunsurilor la întrebările specifice formulate de Parlament (punctul 4 din rezoluție);

               2.

               consideră că Parlamentul și-a îndeplinit datoria de a garanta nivelul cel mai ridicat cu putință de transparență și responsabilitate în ceea ce privește utilizarea banilor contribuabililor;

               3.

               invită Consiliul să îmbunătățească în continuare cooperarea cu comisiile competente ale Parlamentului, astfel cum a procedat recent;

               4.

               solicită instituțiilor să formuleze și să includă în AII o anexă care să reglementeze în mod specific procedura de descărcare de gestiune a Consiliului;

               5.

               invită comisia sa competentă, în contextul următoarei proceduri de descărcare de gestiune a Consiliului, să verifice progresele înregistrate în privința următoarelor aspecte:

                           —

                           închiderea tuturor conturilor extrabugetare ale Consiliului, în conformitate cu recomandările auditorului intern al Consiliului;

                           —

                           îmbunătățirea verificării facturilor în conformitate cu recomandările auditorului intern al Consiliului;

                           —

                           publicarea tuturor deciziilor administrative atunci când sunt utilizate ca temei legal pentru posturi bugetare;

                           —

                           prezentarea în fața Parlamentului și a comisiei sale competente a raportului anual de activitate al Consiliului ce trebuie întocmit în conformitate cu articolul 60 alineatul (7) din Regulamentul financiar, în conformitate cu practica adoptată în prezent de toate celelalte instituții;

                           —

                           o explicație detaliată a necesității de a transfera bani de la un post la altul în cadrul bugetului Consiliului;

                           —

                           prezentarea de răspunsuri scrise la întrebările pertinente adresate de comisia competentă și de raportorul Parlamentului;

                           —

                           disponibilitatea Consiliului de a da explicații orale comisiei competente a Parlamentului, pe baza acestor răspunsuri scrise, în cazul în care sunt necesare clarificări suplimentare;

               6.

               reafirmă solicitarea adresată Curții de Conturi Europene în rezoluția sa din 23 aprilie 2009 de a acorda o atenție specială, în viitoarele sale rapoarte anuale, execuției bugetului Consiliului.

      (1)  JO L 77, 16.3.2007.

      (2)  JO C 287, 10.11.2008, p. 1.

      (3)  JO C 286, 10.11.2008, p. 1.

      (4)  JO C 287, 10.11.2008, p. 111.

      (5)  JO L 255, 26.9.2009, p. 18.

      (6)  JO L 248, 16.9.2002, p. 1.

      (7)  JO C 139, 14.6.2006, p. 1.

      (8)  JO L 255, 26.9.2009, p. 19.


title: 2013/589/UE: Decizia Parlamentului European din 17 aprilie 2013 privind închiderea conturilor Agenției Europene pentru Siguranța Maritimă pentru exercițiul financiar 2011

text:
               16.11.2013

               RO

               Jurnalul Oficial al Uniunii Europene

               L 308/271

         DECIZIA PARLAMENTULUI EUROPEAN
   din 17 aprilie 2013
   privind închiderea conturilor Agenției Europene pentru Siguranța Maritimă pentru exercițiul financiar 2011
   (2013/589/UE)
   PARLAMENTUL EUROPEAN,

               —

               având în vedere conturile anuale finale ale Agenției Europene pentru Siguranța Maritimă pentru exercițiul financiar 2011,

               —

               având în vedere Raportul Curții de Conturi privind conturile anuale ale Agenției Europene pentru Siguranța Maritimă pentru exercițiul financiar 2011, însoțit de răspunsurile agenției (1),

               —

               având în vedere Recomandarea Consiliului din 12 februarie 2013 (05753/2013 – C7-0041/2013),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

               —

               având în vedere Regulamentul (CE) nr. 1406/2002 al Parlamentului European și al Consiliului din 27 iunie 2002 de instituire a unei Agenții Europene pentru Siguranță Maritimă (4), în special articolul 19,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru transport și turism (A7-0078/2013),

               1.

               aprobă închiderea conturilor Agenției Europene pentru Siguranța Maritimă pentru exercițiul financiar 2011;

               2.

               încredințează Președintelui sarcina de a transmite prezenta decizie directorului executiv al Agenției Europene pentru Siguranța Maritimă, Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 388, 15.12.2012, p. 129.

      (2)  JO L 248, 16.9.2002, p. 1.

      (3)  JO L 298, 26.10.2012, p. 1.

      (4)  JO L 208, 5.8.2002, p. 1.

      (5)  JO L 357, 31.12.2002, p. 72.


title: Decizia 2013/517/PESC a Consiliului din 21 octombrie 2013 privind sprijinul acordat de Uniune pentru activitățile Agenției Internaționale pentru Energie Atomică în domeniile siguranței și verificării nucleare și în cadrul punerii în aplicare a Strategiei UE împotriva proliferării armelor de distrugere în masă

text:
               23.10.2013

               RO

               Jurnalul Oficial al Uniunii Europene

               L 281/6

         DECIZIA 2013/517/PESC A CONSILIULUI
   din 21 octombrie 2013
   privind sprijinul acordat de Uniune pentru activitățile Agenției Internaționale pentru Energie Atomică în domeniile siguranței și verificării nucleare și în cadrul punerii în aplicare a Strategiei UE împotriva proliferării armelor de distrugere în masă
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 26 alineatul (2) și articolul 31 alineatul (1),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 12 decembrie 2003, Consiliul European a adoptat Strategia UE împotriva proliferării armelor de distrugere în masă („strategia”), care cuprinde la capitolul III o listă de măsuri care trebuie luate atât în Uniune, cât și în țări terțe pentru combaterea acestei proliferări.

               (2)

               Uniunea acționează în prezent în mod activ pentru punerea în aplicare a strategiei și pune în practică măsurile enumerate în capitolul III, în special prin furnizarea de resurse financiare destinate sprijinirii unor proiecte specifice desfășurate de instituții multilaterale, precum Agenția Internațională pentru Energie Atomică (AIEA).

               (3)

               La 17 noiembrie 2003, Consiliul a adoptat Poziția comună 2003/805/PESC privind universalizarea și consolidarea acordurilor multilaterale în domeniul neproliferării armelor de distrugere în masă și a vectorilor acestora (1). Respectiva poziție comună solicită, inter alia, promovarea încheierii acordurilor de garanții generalizate și de protocoale adiționale ale AIEA și angajează acțiunea Uniunii pentru ca acordurile de garanții generalizate și protocoalele adiționale ale AIEA să devină standardul sistemului de verificare al AIEA.

               (4)

               La 17 mai 2004, Consiliul a adoptat Acțiunea comună 2004/495/PESC privind sprijinirea activităților AIEA desfășurate în cadrul programului său de siguranță nucleară și în cadrul punerii în aplicare a Strategiei UE împotriva proliferării armelor de distrugere în masă (2).

               (5)

               La 18 iulie 2005, Consiliul a adoptat Acțiunea comună 2005/574/PESC privind sprijinirea activităților AIEA în domeniile siguranței și verificării nucleare și în cadrul punerii în aplicare a Strategiei UE împotriva proliferării armelor de distrugere în masă (3).

               (6)

               La 12 iunie 2006, Consiliul a adoptat Acțiunea comună 2006/418/PESC privind sprijinirea activităților AIEA în domeniile securității și verificării nucleare și în cadrul punerii în aplicare a Strategiei UE împotriva proliferării armelor de distrugere în masă (4).

               (7)

               La 14 aprilie 2008, Consiliul a adoptat Acțiunea comună 2008/314/PESC privind sprijinul pentru activitățile AIEA în domeniile securității și verificării nucleare și în cadrul punerii în aplicare a Strategiei UE împotriva proliferării armelor de distrugere în masă (5).

               (8)

               La 27 septembrie 2010, Consiliul a adoptat Decizia 2010/585/PESC privind sprijinirea activităților AIEA în domeniile securității și verificării nucleare și în cadrul punerii în aplicare a Strategiei UE împotriva proliferării armelor de distrugere în masă (6).

               (9)

               Consolidarea controlului surselor radioactive de mare activitate, în conformitate cu declarația și cu planul de acțiune al G8 privind securizarea surselor radioactive, adoptat la summitul de la Evian din 2003, continuă să reprezinte un obiectiv important pentru Uniune, care va fi urmărit prin includerea unor țări terțe.

               (10)

               La 8 iulie 2005, statele părți și Comunitatea Europeană a Energiei Atomice au convenit prin consens să modifice Convenția privind protecția fizică a materialelor nucleare (CPPNM), în vederea extinderii domeniului de aplicare al acesteia la materialele și instalațiile nucleare în cadrul utilizării, al depozitării și al transportului în scopuri pașnice pe teritoriul național, precum și în vederea instituirii unei obligații pentru statele părți de a stabili sancțiuni de natură penală pentru încălcările convenției.

               (11)

               La 7 iulie 2007, a intrat în vigoare Convenția internațională privind reprimarea actelor de terorism nuclear. Aceasta impune statelor părți adoptarea legislației în vederea incriminării faptelor prevăzute în convenție.

               (12)

               AIEA urmărește aceleași obiective precum cele menționate la considerentele 3-11 din prezenta decizie. Aceasta se realizează prin punerea în aplicare a planului său de siguranță nucleară, care este finanțat integral prin contribuții voluntare la Fondul pentru siguranță nucleară al AIEA.

               (13)

               Uniunea participă la procesul summitului privind siguranța nucleară și se angajează să-și intensifice în continuare eforturile în vederea consolidării siguranței nucleare și asistării țărilor terțe în această privință. Uniunea salută acțiunile recente de consolidare a programului de siguranță nucleară al AIEA, precum și Conferința internațională privind siguranța nucleară găzduită de AIEA la 1-5 iulie 2013. Uniunea urmărește să mențină durabilitatea și eficacitatea punerii în aplicare a acțiunilor comune și a deciziilor Consiliului anterioare în sprijinul planurilor de siguranță nucleară ale AIEA și se angajează să furnizeze în continuare sprijin în vederea adoptării planului de siguranță nucleară al AIEA pentru perioada 2014-2017. O strânsă coordonare cu inițiativa privind centrele de excelență în domeniul chimiei, biologiei, radiologiei și în domeniul nuclear (CBRN) ale UE, precum și cu alte inițiative și programe va fi întreprinsă pentru evitarea suprapunerilor și maximizarea rentabilității și pentru reducerea continuă a riscurilor.

               (14)

               Punerea în aplicare la nivel tehnic a prezentei decizii ar trebui încredințată AIEA, care, pe baza expertizei sale de lungă durată și larg recunoscute în domeniul siguranței nucleare, ar putea să consolideze în mod semnificativ capacitățile relevante din țările vizate. Proiectele sprijinite de Uniune pot fi finanțate numai prin contribuții voluntare la Fondul pentru siguranță nucleară al AIEA. Aceste contribuții care urmează a fi furnizate de Uniune vor fi esențiale în crearea premizelor pentru ca AIEA să joace un rol major în domeniul siguranței nucleare prin sprijinirea eforturilor țărilor de a-și îndeplini responsabilitățile în materie de siguranță nucleară, astfel cum se recunoaște și în cadrul procesului summitului privind siguranța nucleară,

         ADOPTĂ PREZENTA DECIZIE:
   Articolul 1
   (1)   În scopul punerii în aplicare imediate și concrete a anumitor elemente ale Strategiei UE împotriva proliferării armelor de distrugere în masă, Uniunea sprijină activitățile AIEA în domeniile siguranței și verificării nucleare, pentru a contribui la realizarea următoarelor obiective:

               (a)

               realizarea de progrese în direcția universalizării instrumentelor internaționale în materie de neproliferare și de siguranță nucleară, inclusiv acordurile de garanții generalizate și protocoalele adiționale ale AIEA;

               (b)

               îmbunătățirea protecției materialelor și a echipamentelor sensibile din punct de vedere al proliferării, precum și a tehnologiilor relevante, acordarea unei asistențe legislative și de reglementare în domeniul siguranței și al garanțiilor nucleare;

               (c)

               consolidarea depistării traficului ilicit cu materiale nucleare și alte materiale radioactive, precum și a metodelor de combatere a acestuia.

         (2)   Proiectele AIEA, care corespund măsurilor prevăzute de strategie, vizează:

               —

               asigurarea durabilității și eficacității sprijinului furnizat prin acțiuni comune și decizii ale Consiliului anterioare;

               —

               consolidarea infrastructurii interne a statelor pentru sprijinirea siguranței nucleare;

               —

               consolidarea cadrului legislativ și de reglementare al statelor;

               —

               consolidarea sistemelor și măsurilor de siguranță nucleară pentru materialele nucleare și pentru alte materiale radioactive;

               —

               consolidarea infrastructurii și capacităților instituționale ale statelor de a trata materialele nucleare și radioactive care nu fac obiectul controlului de reglementare;

               —

               sprijinirea reacției și rezilienței statelor la criminalitatea informatică cu impact asupra siguranței nucleare și a sensibilizării statelor cu privire la aceste aspecte;

               —

               dezvoltarea unei capacități de laborator suplimentare pentru a sprijini evaluarea tehnologiilor de control industrial și a tehnologiilor privind sistemul electronic utilizate pentru a identifica vulnerabilitățile față de actele de criminalitate informatică legată de domeniul nuclear și capitalizarea și creșterea sensibilizării cu privire la astfel de vulnerabilități, inclusiv prin participarea la schimburi regionale și prin utilizarea de măsuri compensatorii sau de remediere.

         Selecția statelor și proiectelor beneficiare este realizată de Consiliu pe baza unei evaluări cuprinzătoare de către AIEA a nevoilor și pe baza altor considerații diverse cu scopul de a asigura un impact maxim al acțiunii.
   O descriere detaliată a proiectelor este prevăzută în anexă.
   Articolul 2
   (1)   Înaltul Reprezentant al Uniunii pentru afaceri externe și politica de securitate („ÎR”) este responsabil de punerea în aplicare a prezentei decizii.
   (2)   Proiectele menționate la articolul 1 alineatul (2) sunt desfășurate de AIEA, în calitatea sa de entitate de punere în aplicare. AIEA îndeplinește această sarcină sub responsabilitatea ÎR. În acest scop, ÎR încheie acordurile necesare cu AIEA.
   Articolul 3
   (1)   Valoarea de referință financiară pentru punerea în aplicare a proiectelor menționate la articolul 1 alineatul (2) este de 8 050 000 EUR.
   (2)   Cheltuielile finanțate din suma prevăzută la alineatul (1) sunt gestionate în conformitate cu procedurile și normele aplicabile bugetului general al Uniunii.
   (3)   Comisia supraveghează gestionarea corectă a cheltuielilor menționate la alineatul (1). În acest scop, Comisia încheie un acord de finanțare cu AIEA. Acordul de finanțare prevede că AIEA trebuie să asigure vizibilitatea contribuției Uniunii, corespunzător dimensiunii acesteia.
   (4)   Comisia depune eforturile necesare pentru a încheia acordul de finanțare menționat la alineatul (3) cât mai curând posibil după intrarea în vigoare a prezentei decizii. Comisia informează Consiliul cu privire la orice dificultăți întâmpinate în cadrul respectivului proces și cu privire la data încheierii acordului de finanțare.
   Articolul 4
   (1)   ÎR raportează Consiliului cu privire la punerea în aplicare a prezentei decizii pe baza rapoartelor periodice pregătite de AIEA. Rapoartele respective constituie baza pentru evaluarea efectuată de Consiliu.
   (2)   Comisia furnizează informații cu privire la aspectele financiare ale punerii în aplicare a proiectelor menționate la articolul 1 alineatul (2).
   Articolul 5
   Prezenta decizie intră în vigoare la data adoptării.
   Expiră după 36 de luni de la data încheierii acordului de finanțare dintre Comisie și AIEA sau după 12 luni de la data adoptării sale, în cazul în care niciun acord de finanțare nu a fost încheiat până la acea dată.

      Adoptată la Luxemburg, 21 octombrie 2013.

            Pentru Consiliu

            Președintele

         C. ASHTON

      (1)  JO L 302, 20.11.2003, p. 34.

      (2)  JO L 182, 19.5.2004, p. 46.

      (3)  JO L 193, 23.7.2005, p. 44.

      (4)  JO L 165, 17.6.2006, p. 20.

      (5)  JO L 107, 17.4.2008, p. 62, rectificată în JO L 212, 7.8.2008, p. 6.

      (6)  JO L 259, 1.10.2010, p. 10.

      ANEXĂ

         Sprijinul acordat de Uniunea Europeană pentru activitățile AIEA în domeniile siguranței și verificării nucleare și în cadrul punerii în aplicare a Strategiei UE împotriva proliferării armelor de distrugere în masă

         Eligibilitate și selecția statelor beneficiare

      Statele eligibile să primească sprijin în temeiul prezentei decizii a Consiliului cuprind toate statele membre ale AIEA și alte țări care au nevoie de sprijin în domeniul siguranței nucleare, sub rezerva unei decizii ulterioare din partea Uniunii, pe baza unei propuneri din partea AIEA, privind o acțiune prioritară.
      Selecția statelor beneficiare și a proiectelor care urmează a fi puse în aplicare în acestea va fi făcută pe baza unei evaluări cuprinzătoare din partea AIEA a nevoilor și pe baza altor considerații relevante (faza de evaluare și de pregătire a deciziei), de către organele relevante ale Consiliului UE, cu scopul de a asigura un impact maxim al acțiunii. O strânsă coordonare cu inițiativa privind centrele de excelență CBRN ale UE, precum și cu alte inițiative și programe va fi întreprinsă pentru evitarea suprapunerilor și maximizarea rentabilității și pentru reducerea continuă a riscurilor. Utilizarea fondurilor pentru activități specifice se va face în conformitate cu prioritățile Uniunii și va face obiectul unei consultări prealabile periodice.
      Proiectele vor fi puse în aplicare în statele beneficiare și pot cuprinde activități în următoarele șapte domenii:

                  1.

                  Durabilitatea și eficacitatea sprijinului furnizat prin acțiuni comune și decizii ale Consiliului anterioare;

                  2.

                  Consolidarea infrastructurii interne a statelor pentru sprijinirea siguranței nucleare;

                  3.

                  Consolidarea cadrului legislativ și de reglementare al statelor;

                  4.

                  Consolidarea sistemelor și măsurilor de siguranță nucleară pentru materialele nucleare și pentru alte materiale radioactive;

                  5.

                  Consolidarea infrastructurii și capacităților instituționale ale statelor de a trata materialele nucleare și radioactive care nu fac obiectul controlului de reglementare;

                  6.

                  Sprijinirea reacției și rezilienței statelor la criminalitatea informatică cu impact asupra siguranței nucleare și a sensibilizării statelor cu privire la aceste aspecte;

                  7.

                  Capacitate de laborator pentru a aborda criminalitatea informatică legată de domeniul nuclear.

            I.   ETAPA DE EVALUARE ȘI DE PREGĂTIRE A DECIZIILOR
      Obiectiv

                  —

                  O evaluare efectuată de către AIEA a nevoilor statelor beneficiare pentru a consolida siguranța nucleară în țările vizate utilizând metodologia și criteriile elaborate în temeiul Deciziei 2010/585/PESC. Evaluarea respectivă va cuprinde criterii relevante din toate cele șapte domenii menționate anterior.

                  —

                  Utilizarea rezultatelor unei evaluări globale și a altor considerații pertinente pentru selecția statelor în care vor fi puse în aplicare proiectele.

            Rezultate

                  —

                  Furnizarea unei imagini generale a rezultatelor evaluării privind sprijinul pentru siguranța nucleară în statele beneficiare, atât la nivelul statelor, cât și al instalațiilor, locațiilor, modalităților de transport individuale sau al altor aplicații în care sunt utilizate sau depozitate materiale nucleare și radioactive, inclusiv infrastructura pentru a trata materialele care nu fac obiectul controlului de reglementare.

                  —

                  Pentru toate cele șapte domenii menționate anterior, vor fi identificate state beneficiare și proiecte și va fi furnizată o listă a statelor beneficiare propuse și a beneficiarilor de rezervă (prioritate secundară) care urmează să primească sprijin în temeiul prezentei decizii.

            AIEA își va desfășura o parte din lucrări pe baza cofinanțării, contribuind cu aproximativ 1 % din costul eligibil total al proiectului. Aceste lucrări se vor desfășura pe baza expertizei AIEA în domeniu.
      II.   ETAPA DE PUNERE ÎN APLICARE A PROIECTELOR PRIORITARE
      Domeniul 1:   Durabilitatea și eficacitatea sprijinului furnizat prin acțiuni comune și decizii ale Consiliului anterioare
      Obiectiv strategic
      Menținerea durabilității și a eficacității punerii în aplicare a acțiunilor comune și a deciziilor Consiliului anterioare pe baza unor planuri de acțiune pentru siguranță nucleară ale AIEA, care sunt concepute pentru:

                  —

                  a contribui la eforturile globale de a obține, la nivel mondial, o siguranță efectivă ori de câte ori materiale nucleare sau alte materiale radioactive sunt utilizate sau fac obiectul depozitării și/sau al transportului, precum și a instalațiilor aferente, prin susținerea eforturilor statelor, la cerere, de a stabili și de a menține o siguranță nucleară efectivă prin furnizarea de asistență în domeniul consolidării capacităților, prin oferirea de orientări, dezvoltarea resurselor umane, durabilitate și reducerea riscurilor;

                  —

                  a oferi asistență pentru respectarea și punerea în aplicare a instrumentelor juridice internaționale privind siguranța nucleară, precum și a consolida cooperarea internațională și coordonarea asistenței acordate prin programe bilaterale și alte inițiative internaționale într-un mod care ar contribui, de asemenea, la posibilitatea utilizării în condiții de siguranță și de securitate și în scopuri pașnice a energiei nucleare și a aplicațiilor de această natură care implică substanțe radioactive;

                  —

                  a identifica statele beneficiare prin reunirea rezultatelor misiunilor de evaluare și a informațiilor existente ale AIEA și prin discuții între statul vizat și AIEA.

            Obiectiv

                  —

                  Asigurarea durabilității, a eficacității continue și a impactului oferite în baza acțiunilor comune și a deciziilor Consiliului anterioare, inclusiv prin mijloace tehnice, capacitate umană și acțiuni de consolidare sau repatriere.

                  —

                  Maximizarea beneficiilor generate de sprijinul internațional, regional și național și de activitățile care urmăresc furnizarea de resurse umane de calitate, sprijin tehnic și științific printr-o utilizare eficientă a resurselor.

            Rezultate

                  —

                  Evaluarea durabilității, eficacității și impactului cerințelor care au fost puse în aplicare prin acțiuni comune și decizii ale Consiliului anterioare.

                  —

                  Elaborarea și punerea la dispoziție a unui sistem de asigurare a calității, inclusiv a testării și a punerii în aplicare-pilot, pentru statele care au primit sprijin pentru siguranța nucleară.

                  —

                  Identificarea asistenței ulterioare care ar fi necesară pentru menținerea sau asigurarea durabilității îmbunătățirilor dorite în materie de siguranță nucleară.

                  —

                  Acordarea de sprijin pentru a asigura echipament funcțional și personal competent, prin intermediul unei asistențe suplimentare, pentru a instituționaliza o capacitate locală de întreținere a echipamentului, de reparare a echipamentului defect sau de înlocuire a componentelor avariate, precum și pentru a asigura, în cea mai mare măsură posibilă, implicarea statelor în eforturile regionale de consolidare a capacităților.

                  —

                  Accesul garantat la personal competent prin furnizarea de formare și educație.

            Domeniul 2:   Consolidarea infrastructurii interne a statelor pentru sprijinirea siguranței nucleare
      Obiectiv strategic
      Programele AIEA oferă asistență statelor pentru a integra multe activități care asigură durabilitatea îmbunătățirilor aduse siguranței nucleare. Dezvoltarea resurselor umane, incluzând atât programe de formare, cât și de educație academică, este asigurată pentru a aborda gama de responsabilități naționale și regionale. De asemenea, AIEA acordă sprijin statelor care doresc să înființeze centre de sprijin pentru siguranța nucleară destinate să faciliteze dezvoltarea resurselor umane și să ofere servicii de sprijin tehnic, cum ar fi echipament sau întreținere, la nivel național și la nivel regional.
      Obiectiv

                  —

                  Elaborarea și revizuirea, în cooperare și coordonare cu autoritățile adecvate ale statului vizat și cu alte inițiative ale UE, a unui plan de sprijin pentru siguranța nucleară integrată (INSSP) la nivel național și desfășurarea unor misiuni consultative ca bază pentru consolidarea siguranței nucleare în statul vizat.

                  —

                  Acordarea de asistență statelor pentru asigurarea disponibilității sprijinului tehnic și științific la nivel intern, precum și pentru dezvoltarea resurselor umane, necesare pentru o siguranță nucleară durabilă și eficace.

            Rezultate

                  —

                  Elaborarea sau revizuirea INSSP-urilor naționale adaptate nevoilor globale specifice ale statului vizat și identificarea unor concluzii și recomandări care să consolideze siguranța în respectivul stat.

                  —

                  Coordonarea activităților legate de înființarea unor centre de sprijin pentru siguranța nucleară (NSSC) la nivel național cu activitățile actualelor și viitoarelor centre de excelență CBRN ale UE și cu alte activități relevante din regiunile corespunzătoare.

                  —

                  Furnizarea de echipament și servicii de specialitate pentru a sprijini înființarea de NSSC-uri naționale, pentru a favoriza o cultură adecvată în materie de siguranță nucleară și facilitarea utilizării lecțiilor învățate și a celor mai bune practici pentru ameliorarea continuă și respectarea unei perspective mai ample privind CBRN.

            Domeniul 3:   Consolidarea cadrului legislativ și de reglementare al statelor
      Obiectiv strategic
      AIEA furnizează un set cuprinzător de recomandări și orientări privind siguranța nucleară în sprijinul cadrului global privind siguranța nucleară. Utilizând aceste orientări, AIEA, la cererea statelor, desfășoară diverse misiuni consultative de experți în state, care oferă asistență legislativă specială în scopul consolidării cadrelor legislative și de reglementare naționale și facilitează respectarea și punerea în aplicare a instrumentelor juridice internaționale relevante pentru siguranța nucleară.
      Obiectiv

                  —

                  Consolidarea cadrului legislativ și de reglementare național, precum și a capacității statelor de a realiza schimburi de bune practici la nivel regional, deoarece acestea se aplică oricărei autorități implicate în siguranța materialelor nucleare și a altor materiale radioactive, fie că fac sau nu obiectul controlului de reglementare.

                  —

                  Furnizarea unor mijloace rentabile statelor, care să le ajute pe acestea să își îndeplinească obligațiile naționale, regionale și internaționale, să pună în aplicare instrumente juridice obligatorii și internaționale, inclusiv acorduri de garanții și protocoale adiționale, precum și să respecte instrumente juridice fără caracter obligatoriu.

            Rezultate

                  —

                  Generarea unui număr sporit de state care să se lanseze în elaborarea și adoptarea unei legislații cuprinzătoare și coerente la nivel național, incluzând siguranța, securitatea și garanțiile nucleare, precum și răspunderea pentru daune nucleare, inclusiv a unei legislații care se bazează pe sinergiile cu acțiunile puse în aplicare de Uniune prin alte instrumente, cum ar fi Instrumentul pentru cooperarea în materie de securitate nucleară și Instrumentul de asistență pentru preaderare, precum și încurajarea includerii siguranței nucleare drept considerent major pentru statele care își exprimă interesul să lanseze un program de energie nucleară.

                  —

                  Oferirea de consiliere din partea experților prin intermediul unor servicii de evaluare ale AIEA, de exemplu Serviciul internațional pentru siguranța nucleară (INSServ), Serviciul consultativ internațional pentru protecție fizică (IPPAS), Misiunea integrată de examinare a infrastructurii nucleare (INIR), Serviciul integrat de evaluare a sistemelor de reglementare (IRRS), Serviciul internațional de consiliere SSAC (ISSAS) și alte servicii consultative, precum și de echipamente și programe de formare indicate pe baza rezultatelor documentate.

                  —

                  Sporirea numărului de state care aderă la CPPNM și la amendamentul la aceasta și/sau și-au declarat intenția de a pune în aplicare instrumente juridice internaționale în sprijinul cadrului privind siguranța nucleară.

                  —

                  Consolidarea infrastructurii naționale de reglementare pentru siguranța radiologică și securitatea materialelor radioactive în conformitate cu Codul de conduită privind siguranța și securitatea surselor radioactive și cu Orientările privind importul și exportul de surse radioactive.

                  —

                  Consolidarea cadrelor legislative naționale în vederea punerii în aplicare a acordurilor de garanții și a protocoalelor adiționale încheiate între state și AIEA, în special în ceea ce privește punerea în aplicare a unui sistem național de evidență și control al materialelor nucleare (SSAC) cuprinzător.

            Domeniul 4:   Consolidarea sistemelor și măsurilor de siguranță nucleară pentru materialele nucleare și pentru alte materiale radioactive
      Obiectiv strategic
      AIEA va contribui în continuare la ameliorarea siguranței nucleare globale și naționale, prin activități care ar sprijini statele, la cerere, în eforturile acestora de a reduce riscul ca materiale nucleare sau alte materiale radioactive care sunt utilizate, depozitate și/sau transportate să fie utilizate în contextul unor acte răuvoitoare. Sistemele naționale de siguranță nucleară trebuie sprijinite prin instituirea unor centre de sprijin în materie de siguranță nucleară la nivel național, pentru a furniza o bază de resurse, a facilita formarea la nivel național într-un mod sistematic și a oferi sprijinul tehnic specific necesar pentru utilizarea și întreținerea adecvate ale instrumentelor de depistare și ale altor sisteme tehnice în materie de siguranță nucleară.
      Obiectiv

                  —

                  Consolidarea primei linii de apărare a unui stat sub forma siguranței în materie de materiale nucleare și alte materiale radiologice și a facilităților și sistemelor de transport conexe.

                  —

                  Localizarea și identificarea surselor radioactive într-un context care indică necesitatea de a condiționa sursele și de a le transporta către locuri de depozitare sigure și securizate în țările selectate, inclusiv repatrierea către țara de origine sau furnizor.

                  —

                  Consolidarea sistemelor tehnice și administrative puse în aplicare în scopul evidenței și al controlului materialelor nucleare, inclusiv consolidarea SSAC existente, instituite în vederea punerii în aplicare a acordurilor de garanții și a protocoalelor adiționale, inclusiv în statele cu programe nucleare limitate, precum și obligații de raportare reduse în conformitate cu așa-numitele „protocoale privind cantitățile mici de materiale” la acordurile de garanții ale acestora.

                  —

                  Consolidarea sau, după caz, crearea unor registre naționale de substanțe, materiale și surse radioactive în statele selectate.

            Rezultate

                  —

                  Punerea în aplicare a unor măsuri de protecție fizică în ceea ce privește materialele nucleare în instalațiile și locațiile nucleare selectate și a surselor radioactive în aplicațiile nenucleare (de exemplu, utilizările medicale sau industriale sau deșeurile radioactive), inclusiv prin promovarea schimburilor sporite de bune practici la nivel regional, după caz.

                  —

                  Reducerea riscului din partea surselor radioactive aflate într-un context de vulnerabilitate printr-o protecție fizică mai eficace sau, dacă este cazul, prin demontare și transportare către locuri de depozitare sigure și securizate dintr-un stat sau în alte state selectate.

                  —

                  Reducerea numărului de surse radioactive în condiții necontrolate și neprotejate prin sprijinirea campaniilor naționale de cercetare și securizare în statele selectate.

                  —

                  Instituirea și întreținerea unor sisteme tehnice și administrative eficace pentru a contabiliza și controla siguranța materialelor nucleare, inclusiv prin instituirea unor noi SSAC și/sau prin consolidarea SSAC existente, în măsură să permită aplicarea acordurilor de garanții și a protocoalelor adiționale, inclusiv în statele care au încheiat „protocoale privind cantitățile mici de materiale”.

                  —

                  Personal cu formare profesională adecvată în statele eligibile pentru acordarea de sprijin, în vederea creșterii posibilității de a pune în aplicare și a susține un regim de protecție fizică eficace.

            Domeniul 5:   Consolidarea infrastructurii și capacităților instituționale ale statelor de a trata materialele nucleare și radioactive care nu fac obiectul controlului de reglementare
      Obiectiv strategic
      AIEA oferă sprijin continuu statelor pentru a-și consolida capacitățile naționale în materie de siguranță nucleară în scopul protejării persoanelor, bunurilor și mediului în cazul unor evenimente legate de siguranța nucleară care implică materiale nucleare sau alte materiale radioactive care nu fac obiectul controlului de reglementare. Acordarea de sprijin pentru depistarea unor asemenea materiale și pentru răspunsul în cazul unor astfel de evenimente este un rol important al AIEA, acordându-se prioritate dezvoltării de capacități naționale pentru un control eficace al frontierelor și pentru a asigura protecția și răspunsul față de riscul de acte răuvoitoare în cadrul unor evenimente publice de interes major.
      Obiectiv
      Consolidarea capacităților statelor de a preveni, a depista, a răspunde și a proteja persoanele, bunurile, mediul și societatea de acte infracționale sau neautorizate săvârșite cu intenție care implică materiale nucleare sau alte materiale radioactive care nu fac obiectul controlului de reglementare, inclusiv prin intermediul unor eforturi de consolidare a capacităților la nivel regional, după caz.
      Rezultate

                  —

                  Punerea în aplicare a unei infrastructuri instituționale pentru gestionarea materialelor care nu fac obiectul controlului de reglementare.

                  —

                  Elaborarea și punerea în aplicare a unei arhitecturi de depistare în materie de siguranță nucleară la nivel național.

                  —

                  Instituirea unei capacități de gestionare internă eficace a infracțiunilor radiologice la fața locului, precum și identificarea unei opțiuni eficiente, rentabile în materie de criminalistică nucleară (dacă este fezabil, concluziile se pun și la dispoziția altor țări din respectiva regiune).

            Domeniul 6:   Sprijinirea reacției și rezilienței statelor la criminalitatea informatică cu impact asupra siguranței nucleare și a sensibilizării statelor cu privire la aceste aspecte
      Obiectiv strategic
      AIEA urmărește să furnizeze statelor resursele și cunoștințele externe necesare acestora pentru a elabora și a pune în aplicare programe de protecție a securității informatice și de protecție a informațiilor, pentru a spori siguranța nucleară la nivel general. Sprijinul se axează pe prevenirea acțiunilor informatice care ar putea conduce, direct sau indirect, la deplasarea neautorizată a materialelor nucleare sau a altor materiale radioactive, sau la sabotarea acestora ori a instalațiilor conexe, precum și la furtul de informații sensibile din domeniul nuclear.
      Obiectiv

                  —

                  Asigurarea faptului că statele dispun de capacitatea necesară în materie de sprijin tehnic și de resurse umane pentru a consolida programele naționale de securitate cibernetică împotriva amenințărilor emergente care pot avea un impact asupra siguranței nucleare naționale, prin utilizarea celor mai bune tehnologii existente pentru punerea în aplicare a operațiunilor de prevenire, depistare și restaurare referitoare la acte de criminalitate informatică.

                  —

                  Consolidarea sistemelor tehnice și administrative pentru protecția în fața activităților de criminalitate informatică care vizează infrastructuri critice, inclusiv materiale nucleare și alte materiale radioactive, precum și instalațiile și activitățile de transport aferente.

                  —

                  Dezvoltarea de rețele naționale care promovează schimbul de informații și asistența privind răspunsul în chestiuni transfrontaliere legate de securitatea cibernetică.

            Rezultate

                  —

                  Instituirea unui sistem de rețele național eficace la nivel tehnic și administrativ în scopul prevenirii, depistării și răspunsului în caz de atacuri cibernetice.

                  —

                  Ameliorarea sistemului de informații regional și internațional în ceea ce privește schimbul de informații referitoare la activități de criminalitate informatică, pentru amenințările curente și cele emergente.

                  —

                  Ameliorarea colaborării între state în ceea ce privește interceptarea și urmărirea penală a cazurilor de criminalitate informatică.

                  —

                  Instituirea unor instrumente pentru reducerea „costului aferent” al criminalității informatice în statele vizate, în ceea ce privește costul direct și costul indirect generate de compromiterea dreptului de proprietate intelectuală, costurile de răspuns, costurile de recuperare.

                  —

                  Consolidarea regimurilor naționale în materie de siguranță nucleară prin diminuarea activităților și a amenințărilor de criminalitate informatică.

                  —

                  Îmbunătățirea parteneriatului cu și dintre partenerii din industrie în ceea ce privește elaborarea de tehnologii și servicii care furnizează un nivel mai ridicat de apărare și reziliență împotriva criminalității informatice.

            Domeniul 7:   Capacitate de laborator pentru a aborda criminalitatea informatică legată de domeniul nuclear
      Obiectiv
      Dezvoltarea de capacitate de laborator suplimentară pentru a sprijini evaluarea tehnologiilor de control industrial și a tehnologiilor privind sistemul electronic utilizate pentru a identifica vulnerabilitățile față de actele de criminalitate informatică legată de domeniul nuclear și capitalizarea și creșterea sensibilizării cu privire la astfel de vulnerabilități, inclusiv prin participarea la schimburi regionale și prin utilizarea de măsuri compensatorii sau de remediere.
      Rezultat
      Dezvoltarea, în scopul educației și formării, de capacitate de laborator în scopul evaluării tehnologiilor de control industrial și a tehnologiilor privind sistemul electronic pentru identificarea vulnerabilităților față de criminalitatea informatică legată de domeniul nuclear.